Ayteke pisenwa igkis hamah pahabakat igkis minehwe atere avit gadarayenevwi giwaxigkis.
Igme Kiyavwiye Jesus sarayhwe waxrit.
Ayge pahavwi awayg wavityewnivye atere patiptakig.
Ig pes abetitak imewti.
Ig awayg misakwa ayge avuheket.
Hiyeg ka hiya giwankaminka he akak xen.
Mmanawa takunipti igkis wanakminave gibagwan akak giwan akak sivari akak xen heneme ig matisbetepni madikte.
Yuma pahavwinema hiyeg hiya gisamanak.
Mataytak,
hewke tiyegem ig wewvari muwapuw avuheketiw,
muwapuw waxribdiw.
Avanenekwa ig kabiman,
ig huwivwihtaw akak tip.
Ku aysaw ig hiye Kiyavwiye Jesus piyawakad,
ig sigise atere gimin,
ig paberetusaw ta gitivut.
Ig kabiman git akak gihawna.
Giwn:
— Aa,
Kiyavwiye Jesus.
Pis Kiyavwiye Uhokri gikamkayh inurikyene.
Pariye pimawkan ta nutuh ku avim inin?
Uya amnihun gidahan Kiyavwiye Uhokri.
Ka ba hiyapkis mbeyne nutuh.
Ig awna inakni iwit hene mmanawa ig Kiyavwiye Jesus kuwis pekkiswiye ner wavitye mbeyevye aygivititak.
Ayteke nikwe ig Kiyavwiye Jesus ayavgi:
— Mmah piw?
Igme kaytwa giwn:
— Nuwhu “Pibohram”.
Mmanawa usuh wavityempu ka aynsima ay givit.
Ayteke ig amnihswe git Kiyavwiye Jesus akiw.
Ig awna git:
— Ka ba arewepma wotuh awahkiswima usuh piyawakad ariwntak inin iwetrit.
Ayge pahabunene pakirempu axwenekis avit paha waxri imuwadnene.
Igkis wavityempu hiyapni hene,
igkis aya git Kiyavwiye Jesus:
— Uya awahkis usuh tahan givititkis pakirempu.
Isaksanaba usuh parak givititkis.
Igme Kiyavwiye Jesus isaksevgikis.
Ayteke nikwe neras wavityempu mbeyevye igkis pesbetwikis givititak ner awayg.
Igkis pareke givititkis ignes pakirempu.
Neras pibohramnene pakir igkis pina mil (2.000) gikebikis.
Igkisme wavityempu parekwigkis,
igkisme pakirempu sigisbetwikis ta asebrikute.
Igkis tubohbetwikis ta ahakwate mahakwa.
Ayge igkis aniksewbet ahakwa mahakwa.
Pakirempu gikavriwtenkis igkis hiyapni hene,
igkis sigisbet kibehtenwa ta paytwempuwit.
Igkis danuh atere,
igkis kinetihwa nimin muwapuw paytwempuriw muwapuw iwetrit aranwa paytwempu.
Neras hiyeg paytwempuyenevwi timapni hene,
igkis tivik atere adahan igkis hiyepnes ku pariye danuh.
Igkis danuh atere git Kiyavwiye Jesus,
igkis ute ner awayg ku pariye kuwisnene makniw ariw wavityempu.
Igme bat ayge.
Ig kasimsavu kuri.
Gihiyekemni diyuh adukwenewa akiw.
Igkis hiyapni hene,
igkis avisasew.
Neras ku pariye hiyepnevwi madikte ku pariye kehka gikak ner awayg igkis kinetihwa ta gitkis neras hiyeg amin madikte ku pariye danuh ta git ner awayg gikakkis neras pakirempu.
Igkis timapni hene,
igkis awna git Kiyavwiye Jesus:
— Su tivik aytakihan avititak uwaxig.
Igme katapte amadgat gihmun.
Igme ner awayg ku pariye kuwisnene makniw ariw wavityempu,
ig awna ta git:
— Nah ataka pihapti.
Igme Kiyavwiye Jesus awna git:
— Pi kabayte pis misakwa ay.
Su ataknate ta pivinwat ta gitkis pikebyuvwi.
Kinetihwanaba gitkis amin madikte ku samah Uhokri keh pikak ku samah ig amnihpep.
Igme awayg timapni hene,
ig tivik ta avitit paytwempu Dekapolis.
Ig danuh atere ig kavusa kinetihwa ta gitkis madikte hiyeg aygnenevwi amin ku samah Kiyavwiye Jesus keh gikak.
Igkisme wakaymnibdi ka aynsima.